Gjenerali Skoukroft mbi konfliktin në Afganistan
Ish-Këshilltari i Sigurisë Kombëtare flet për strategjinë amerikane 10 vjet pas ndërhyrjes në atë vend
Shtetet e Bashkuara kanë 97 mijë trupa në Afganistan. Sipas strategjisë më të fundit amerikane për Afganistanin, trupat duhet fillojnë tërheqjen nga korriku i ardhshëm - por askush nuk di hollësi të tjera. Qëllimi është që operacionet luftarake t’u dorëzohen forcave afgane të sigurisë deri në fund të vitit 2014, nëse situata do ta lejojë këtë. Zv/ presidenti Joe Biden e theksoi këtë çështje gjatë një konference shtypi në Kabul kohët e fundit me presidentin afgan Hamid Karzai. Ish këshilltari i Sigurisë Kombëtare, gjenerali në pension Brent Skoukroft thotë se strategjia aktuale amerikane është ajo që duhet për vendin. Zoti Skoukroft thotë se problemi është që zonat të spastrohen nga forcat talibane, dhe të vazhdojnë të mbeten të tilla. Në fillim të këtij muaji, Departamenti i mbrojtjes njoftoi se do të dërgojë 1,400 marinsa si forcë mbështetëse, kryesisht në rajonin e Kandaharit jugor, një bazë e fortë e talebanëve. Ndërkohë, mjaft ekspertë ngrenë një tjetër pyetje: a është presidenti afgan Karzai njeriu i duhur për detyrën që ka, a është ai partner i besueshëm për SHBA? Gjenerali thotë se Uashingtoni ka pak zgjedhje. Qeveria e presidentit Karzai është akuzuar për marrje rryshfetesh dhe për korrupsion të gjerë. Gjenerali Skoukroft thotë se është e vështirë që të çrrënjoset ky korrupsion dhe ndoshta është përtej aftësive të Uashingtonit. Ish këshilltari për sigurinë kombëtare shton se një mënyrë për të luftuar korrupsionin është përqëndrimi tek lufta kundët kultivimit të opiumit. Specialistë thonë se Afganistani prodhon 85% të opiumit në botë. Shumë analistë debatojnë rreth mënyrës se si dhe çfarë shteti do të jetë në të ardhmen Afganistani. Zoti Skoukroft thotë se SHBA nuk duhet të përpiqen të ndërtojnë një shtet modern në Afganistan. Brent Skoukroft thotë se teksa SHBA fillojnë tërheqjen nga Afganistani, të pasuar nga disa aleatë europianë, publiku amerikan kërkon përgjigje për pyetje të tilla si: pse jemi ende atje dhe se çfarë po bëhet konkretisht në atë vend? Dhe, a ia vlente humbja në njerëz dhe kostoja monetare e shpenzuar në Afganistan?